Astrid Kannel

Astrid Kannel (sündinud 7. juunil 1967 Haapsalus) on eesti ajakirjanik.

Haridus

Astrid Kannel on lõpetanud 1985. aastal Audru keskkooli, 1984. aastal Pärnu Lastemuusikakooli (kiitusega) ja 1993. aastal Tartu Ülikooli ajakirjanduse erialal; magistrikraad Tartu Ülikooli politoloogiaosakonnast (2005).

Töö ja looming

Ta on töötanud vabakutselise ajakirjanikuna väljaannetes Rahva Hääl, Eesti Sõnumid, Sõnumileht ja Den za Dnjom. Aastatel 1997–2001 oli ta Eesti Televisiooni ja Eesti Päevalehe korrespondent Moskvas. 

Hiljem on ta olnud Eesti Televisiooni välisuudiste toimetaja: alates 2001. aastast välispoliitikasaate "Välisilm" ning alates 2009. aastast uudistesaate "Aktuaalne kaamera" saatejuht ja toimetaja. Ka 2025. aasta seisuga on ta teleuudiste välistoimetaja-saatejuht.

Suhtlus Venemaa presidendiga
2005. aasta 10. mail esitas Astrid Kannel Moskvas Venemaa ja Euroopa Liidu tippkohtumise järel korraldatud pressikonverentsil president Vladimir Putinile küsimusi, mis ärritasid presidenti sedavõrd, et too unustas ajaloolised faktid Balti riikide okupeerimise kohta ja nimetas kolme Balti riigi territoriaalseid nõudmisi lolluseks. Telepildis võis näha, kuidas Euroopa Komisjoni president José Manuel Barroso seesuguse avalduse peale hämmeldunult maha vaatab. Pärast ETV ajakirjaniku teravaid küsimusi ja sellele järgnenud Putini ootamatut reaktsiooni elavnes kogu maailma ajakirjanduse huvi pressikonverentsi vastu. Uudismaterjal jõudis kõigi Euroopa Ringhäälingute Liidu telejaamadesse, sellest huvitusid ka paljud muude riikide telekanalid.Andri Maimets. ETV ajakirjanik ajas Vene presidendi marru Postimees.ee, 11.05.2005.Liivi Šein. Astrid Kanneli küsimused rebisid Venemaa presidendilt Putinilt maski Eesti Päevaleht, 12.05.2005.

Telesaateid
 Välispoliitikasaade "Välisilm" (alates 2001. aastast)
 Uudistesaade "Aktuaalne kaamera" (alates 2009. aastast)
 Teadussaade „Püramiidi tipus“ (saatejuht-toimetaja, 2012–2013)
 Erisaated: „Omaan“ (1999), „Astrid Kannel Iraagis“ (2005), „Kauge lähedane Jaapan“ (2007) ja „Afganistan“ (2008) jm

Tunnustus
 2014 Valdo Pandi nimeline ajakirjanduspreemia
 2014 Ene Hioni Fondi stipendium
 2015 Teenäitaja – Eesti Naiste Koostööketi auhind
 2023 Valgetähe V klassi teenetemärk
 2023 Aasta naine – Eesti Ettevõtlike Naiste Assotsiatsioon (EENA) auhind (Astrid Kannelile kui Eesti Rahvusringhäälingu (ERR) ajakirjanikule, välistoimetajale ja julgele rindereporterile)
 2023 Selge Kõneleja auhind

Isiklikku
Tema abikaasa oli ajakirjanik Madis Hint, nende poeg Joonas on sündinud 1996. aastal. Tema äi oli keeleteadlane Mati Hint.Vanemad esitlevad poja raamatut Pärnu Postimees, 29.04.2003.

Tema ja Madis Hint töötasid kahel suvel (1994-1995) Keri saarel majakavahtidena.Keri saare viimane majakavaht Astrid Kannel: see oli äärmiselt romantiline Õhtuleht.ee, 28.08.2019.

Palju aastaid oli Astrid Kanneli kaubamärk tema pikk blond juuksepats. 2024. aasta kevadel tegi Kannel suhtlusmeedias postituse, et loobus patsist haiguse tõttu.Vaatajad rõõmustavad! Astrid Kannel naasis pärast pausi teleekraanile Õhtuleht, 6. november 2024Teleajakirjanik Astrid Kannel kaotas haigusele oma pikad kiharad Elu24.ee, 31. mai 2024

 Viited

 Välislingid 
 Eesti teleajakirjanik Astrid Kannel tekitas Kremlis furoori Õhtuleht 11. mai 2005 
 Parim kõrvalosa: Astrid Kannel Postimees 14. mai 2005 
 Astrid Kannel: «Ma ei kartnud Iraagis kordagi!» Õhtuleht 9. juuni 2005 
 Astrid Kannel: «Olen õppinud koos suure traagikaga elama.» Naisteleht 23. märts 2007 
 Astrid Kannel (40) Eesti Päevaleht 2. juuni 2007
 Miks Astrid Kannel ETV koorist "Laululahingus" kõrvale jäi? Õhtuleht 24. mai 2008 
 Astrid Kannel sai Ene Hioni Fondi preemia ERR-i uudised 15. mai 2014
 Astrid Kannel pälvis Teenäitaja aunimetuse ERR-i uudised 16. veebruar 2015

Kategooria:Eesti teleajakirjanikud
Kategooria:Eesti saatejuhid
Kategooria:Valgetähe V klassi teenetemärgi kavalerid
Kategooria:Tartu Ülikooli filosoofiateaduskonna vilistlased
Kategooria:Sündinud 1967